ตลาดยังวิตกเหตุระเบิดในปท. SET พรุ่งนี้ซึมต่อ แนวรับ 1,360
บล.เอเชีย พลัส มองแนวโน้มการลงทุนพรุ่งนี้ (19 ส.ค.) เชื่อว่าตลาดจะซึมและปรับตัวลงต่อ พร้อมให้แนวรับ 1,360 จุด ส่วนแนวต้าน 1,388 จุด
18 ส.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชีย พลัส เปิดเผยถึงตลาดหุ้นไทยในช่วงเช้า (18 ส.ค.) เกิด Panic Sell หลังเหตุการณ์ระเบิดที่ราชประสงค์ แต่มีการฟื้นตัวขึ้นได้บ้างในช่วงท้ายของการเทรดภาคเช้าแต่ไม่มากนักและไม่เสถียร โดยหุ้นที่ปรับตัวลงมากเป็นหุ้นในกลุ่มท่องเที่ยว และขนส่งทางอากาศ แต่พอในช่วงบ่ายมีข่าวเรื่องการทิ้งระเบิดที่ใต้สะพานตากสินเข้ามาอีก ทำให้ดัชนีปรับตัวลงอีก
นอกจากนี้ ยังมีข่าวทางโซเชียลมีเดียที่ระบุถึงบางพื้นที่มีความวุ่นวายเกิดขึ้น ดังนั้นสถานการณ์ยังไม่มั่นคงดีนัก รวมถึงเศรษฐกิจในประเทศที่ยังไม่ดีด้วย ทำให้ความเชื่อมั่นของนักลงทุนหดหายไปค่อนข้างมาก
ด้านตลาดหุ้นอื่นในภูมิภาคเอเชียวันนี้ส่วนใหญ่อยู่ในแดนลบ โดยเฉพาะตลาดหุ้นจีนที่ปรับตัวลงมาก เป็นผลจากความกังวลเศรษฐกิจจีน นอกจากนี้ให้ติดตามตัวเลข CPI ของสหรัฐฯด้วย
แนวโน้มการลงทุนในวันพรุ่งนี้ (19 ส.ค.) เชื่อว่าตลาดจะซึมและปรับตัวลงต่อ พร้อมให้แนวรับ 1,360 จุด ส่วนแนวต้าน 1,388 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
AOT ปิดที่ 268.00 บาท ลดลง 19.00 บาท
PTT ปิดที่ 280.00 บาท ลดลง 17.00 บาท
TRUE ปิดที่ 9.60 บาท ลดลง 0.40 บาท
KBANK ปิดที่ 171.00 บาท ลดลง 2.50 บาท
CPN ปิดที่ 42.00 บาท ลดลง 3.00 บาท
 
ที่มา: สำนักข่าวอินโฟเควสท์